Med baggrund i det nye politiforlig, hvor det blev bestemt, at der skal opføres en ny politiskole i Vestdanmark, og politiets ledelse selv afgør placering af politiskolen, har Venstre i Fredericia reageret promte.

– Rigspolitichefen fik her til aften(lørdag den 21.11.15) brev fra Venstre i Fredericia med begrundelser for, at det vil være optimal for politiet, at den ny politiskole placeres i Fredericia, oplyser Kurt Kingod på vegne af Venstre i Fredericia.

Overfor Rigspolitichefen har Venstre i Fredericia pointeret flg. fakta.:

Fredericia kommune har købt forsvarets kaserne, Bülow, som snart igen er fri, efter kasernen har fungereret som flygtningecenter. Bülows kaserne har fornyligt været i spil omkring statslige arbejdspladsers udflytning fra København, og er egnet til hurtigt at blive omdannet til politiskole.

Til politielevernes køretekniske uddannelse, er der i Fredericia et køreteknisk anlæg, som politiet har brugt til vedligeholdelseskursus i udrykningskørsels mv. Køreteknisk anlæg ligger placeret mellem 6-8 min. kørsel fra Bülows kaserne.

Til den praktiske skyde- og våbenundervisning er der i Fredericia militært øvelsesområde med bygninger. Politiet bruger i dag det militære område til skydning, indtrængnings – og PLOV øvelser. Det militære øvelsesområde ligger placeret 6-8 min. kørsel fra Bülows kaserne.

Til fysisk træning og svømmeundervisning har Fredericia faciliteter til dette i Fredericia Hallen, som ligger placeret 6-8 min. kørsel fra Bülows kaserne.

Politielevers undervisning i kriminalteknik. Kriminalteknisk afd. (Rigspolitichefens egen afdeling) ligger placeret på Politigården i Fredericia, som ligger ca. 5 min. gang fra Bülows kaserne.

Fredericias beliggenhed: Centralt midt i Danmark gør, at når politieleverne har opnået et vis niveau, og kan indgå i beredskabet til større mandskabskrævende aktioner, vil der fra Fredericia på få timer kunne blive flyttet større politistyrker til hvilket som helst sted i Danmark.

Boligforhold til politielever. Fredericia har boligforhold, hvor prisen matcher bedre til politielevers indtægt end andre steder i Danmark.

– Som det fremgår af Venstre Fredericias begrundelser, skal der ikke bruges megen transporttid, når politieleverne skal have undervisning uden for Bülows kaserne (ny politiskole), slutter Kurt Kingod.